આજના ગુજરાતી વિવેચન વિશેય મારે આનાથી વિશેષ કાંઈ કહેવાનું નથી. મહાનિબંધોના ઢગલા રચાયા છે. સંસ્કૃતમાં આ ‘મહા’ સંજ્ઞાની અર્થચ્છાયાઓ ગમતીલી છે ! ‘મહાબ્રાહ્મણ’ કે ‘મહારાજ’નું આજે શું થયું છે ? એવું આ ‘મહાનિબંધો’નું ! અધ્યાપનના વ્યવસાયમાં હમણાં ‘ISBN’ સંજ્ઞાની ઘેલછા ઊપડી છે ! એ મેળવવા પડાપડી થાય છે. કોઈક પદવી કરતાં પણ એના મૂલ વધ્યાં છે. એની બજારકિંમત પણ ઊભી થયાનું જાણ્યું છે. એમાં નામદાર (ના-મદાર) સરકારનો પણ હાથ છે. એનાં ધોરણોએ તો ઉમાશંકર કે રા.વિ.પાઠક જેવા પણ અભ્યાસી ન ગણાય ! ચોપાનિયાંને પણ આવી સંજ્ઞાના ચિટકણિયાં (સ્ટિકર્સ) લગાડી ગુણવત્તામાં ખપાવવાની ચેષ્ટાને રોગચાળાનું સ્વરૂપ લઈ લીધું છે !